**Ministru kabineta noteikumu projekta “Grozījumi Ministru kabineta 2016.gada 5.janvāra noteikumos Nr.20 “Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir precizēt pienācīgas pārbaudes noteikumus, kurus finanšu iestāde piemēro, lai noteiktu ziņošanai pakļautus kontus automātiskajai informācijas apmaiņai starp nodokļu administrācijām, ņemot vērā Globālā Foruma par pārredzamības un informācijas apmaiņas jautājumiem nodokļu jomā (turpmāk – Globālais Forums) sniegtās rekomendācijas.Grozījumi stāsies spēkā nākamajā dienā pēc to publicēšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Finanšu ministrijas iniciatīva, ņemot vērā Globālā Foruma[[1]](#footnote-1) sniegtās rekomendācijas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Viens no nodokļu administrāciju sadarbības veidiem ir automātiskās informācijas apmaiņa, kas ietver tādu sistēmu kā Globālais standarts par automātisko informācijas apmaiņu par finanšu kontiem nodokļu jomā (turpmāk – Globālais standarts), kuru izstrādāja Ekonomiskās sadarbības un attīstības organizācija (turpmāk – OECD).Globālais standarts paredz automātisku informācijas apmaiņu par finanšu kontiem, un tā rezultātā nodokļu administrācijām ir pieejama informācija par to rezidentu ārvalstīs turētajiem finanšu kontiem un iespēja pārbaudīt, vai saistībā ar līdzekļiem, kas tiek turēti ārvalstu finanšu kontos, ir nomaksāti nodokļi.Lai pārņemtu Globālo standartu Eiropas Savienībā (turpmāk – ES), ES Padome 2014. gada 9. decembrī pieņēma Direktīvu 2014/107/ES, ar ko groza Direktīvu 2011/16/ES attiecībā uz obligāto automātisko informācijas apmaiņu nodokļu jomā (turpmāk – DAC 2), kurā ir ietverts Globālais standarts bez būtiskām izmaiņām. Savukārt Konvencija par savstarpējo administratīvo palīdzību nodokļu jomā tiek izmantota kā viens no galvenajiem instrumentiem administratīvai sadarbībai ar trešajām valstīm. OECD ir izstrādājusi Daudzpusējo kompetento iestāžu līgumu par automātisko informācijas apmaiņu par finanšu kontiem, kurā, pamatojoties uz Konvencijas par savstarpējo administratīvo palīdzību nodokļu jomā 6. pantu, ir atrunāta kārtība, kādā valstij jāievieš Globālais standarts.Latvijā Globālais standarts tika ieviests, papildinot likumu “Par nodokļiem un nodevām” (turpmāk – likums) ar XII nodaļu, pieņemot Ministru kabineta 2016.gada 5.janvāra noteikumus Nr.20 “Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem” (turpmāk – Noteikumi) un veicot grozījumus Kredītiestāžu likumā, kā arī stājoties spēkā ES līgumiem ar Šveici[[2]](#footnote-2), Monako[[3]](#footnote-3), Sanmarīno[[4]](#footnote-4), Lihtenšteinu[[5]](#footnote-5) un Andoru[[6]](#footnote-6).Likuma XII nodaļā ir noteikts pienākums attiecīgajām finanšu iestādēm sniegt Valsts ieņēmumu dienestam (turpmāk – VID) informāciju, ievērojot Noteikumos noteiktās pienācīgas pārbaudes procedūras, un noteikts, kāda informācija finanšu iestādei ir jāsniedz VID. Noteikumos ir noteikta kārtība, kādā finanšu iestādes izpilda finanšu kontu pienācīgas pārbaudes procedūras, lai konstatētu ziņošanai pakļautus kontus, kārtība, kādā finanšu iestādes sniedz informāciju VID, un saraksts ar iesaistītajām valstīm un teritorijām, par kuru rezidentiem ir jāziņo VID.2015. gadā Globālais Forums vienojās, ka tiks veikta Globālā standarta ieviešanas uzraudzīšana, novērtēšana un ieviešanas palīdzība pēc “Pakāpeniskās pieejas” *(“Staged Approach”)*. Tās mērķis ir nodrošināt, ka Globālais standarts ir ieviests katrā jurisdikcijā atbilstoši prasībām un efektīvi darbojas, tādējādi nodrošinot starp jurisdikcijām “vienlīdzīgus spēles noteikumus”. Pirmais solis saskaņā ar “Pakāpenisko pieeju” ir jurisdikciju normatīvā regulējuma novērtēšana. Pēc šī novērtējuma veikšanas Globālais Forums, sniedzot rekomendācijas un piezīmes, norāda, kuri aspekti jurisdikcijas izveidotajā normatīvajā regulējumā neatbilst Globālā standarta prasībām. Pēc tam jurisdikcijai tiek dots apmēram gads, lai novērstu identificētās neatbilstības, kuras Globālais Forums atkārtoti pārskata nākamajā novērtēšanas posmā. Novērtēšanas posma rezultātiem ir ietekme uz valsts starptautisko reputāciju, jo par katru no Globālā standarta informācijas apmaiņā iesaistītajām valstīm Globālais Forums nosaka, vai valstī ir ieviests Globālais standarts un vai notiek tā efektīva darbība. Ministru kabineta noteikumu projekta “Grozījumi Ministru kabineta 2016.gada 5.janvāra noteikumos Nr.20 “Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem”” (turpmāk – noteikumu projekts) mērķis ir, ņemot vērā Globālā Foruma sniegtās rekomendācijas un starptautisko praksi, veicināt Globālā standarta sistēmas efektīvu darbību Latvijā. Ļoti būtisks ir vienotas izpratnes aspekts, jo katras valsts nodokļu administrācija paļaujas uz no citas valsts nodokļu administrācijas saņemtu informāciju. Lai Latvijas nosūtītā informācija atbilstu Globālajā standartā noteiktajam, ir nepieciešams precizēt Noteikumus.**Par noteikumu projektu*** **Noteikumu projekta 1. un 2. punkts**

Šobrīd Noteikumu 17. punkts nosaka, ka finanšu iestāde nevar paļauties uz apliecinājumu vai dokumentāriem pierādījumiem, ja finanšu iestāde zina vai tai ir pamats zināt, ka apliecinājums vai dokumentārie pierādījumi ir nepareizi vai nepatiesi. Noteikumu projektā paredzēts precizēt ar piemēriem, kādos gadījumos finanšu iestāde nevar paļauties uz apliecinājumu (17. punkts jaunā redakcijā) un dokumentāriem pierādījumiem (Noteikumi papildināti ar 17.1 punktu). Savukārt jaunais Noteikumu 17.2 punkts nosaka, ka arī tādos gadījumos, kad finanšu iestāde izmanto ārpakalpojumu sniedzēju klientu apliecinājumu izskatīšanai un uzglabāšanai, uz finanšu iestādi attiecas Noteikumu 17. punkts. * **Noteikumu projekta 3., 4. un 5. punkts**

Jaunais Noteikumu 18.1punktsprecizē, kādas situācijas ir uzskatāmas par apstākļu izmaiņām. 19.1 punktsnosaka, ka finanšu iestādei ir pienākums uzglabāt informāciju un pierādījumus, kas izmantoti, veicot pienācīgas pārbaudes procedūras. Tas ir nepieciešams, lai vismaz 5 gadus būtu iespēja pārliecināties, uz kādu informāciju balstoties, finanšu iestāde ir noteikusi klienta statusu, kā arī vai ir ievērotas visas pienācīgo pārbaužu procedūras.Noteikumu projektā iekļautais 22.1 punkts detalizētāk paskaidro terminu “pašreizējā dzīvesvietas adrese”.* **Noteikumu projekta 6., 7. un 10. punkts**

Noteikumu 25., 34. un 38. punkts tiek precizēts atbilstoši DAC 2 pielikuma III iedaļas B 4. un C 8. punktam, nosakot, ka ir jāsniedz ziņojums saistībā ar katru valsti, attiecībā uz kuru pazīme ir identificēta.* **Noteikumu projekta 8. un 9. punkts**

Šobrīd Noteikumu 37. punktā ir noteikts, ka gadījumos, kad finanšu iestāde ir piemērojusi iepriekšpastāvējušiem lielas vērtības kontiem Noteikumu 3.2. apakšnodaļā minētos noteikumus, finanšu iestāde atkārtoti neveic elektronisko informācijas meklēšanu (29. punkts), informācijas meklēšanu papīra formātā (30. punkts) un klientu individuālās apkalpošanas speciālista rīcībā esošās informācijas izvērtēšanu (32. punkts) jebkurā no turpmākajiem gadiem.Lai pienācīgās pārbaudes procedūra iepriekšpastāvējušiem lielas vērtības fizisko personu kontiem atbilstu DAC 2 pielikuma III iedaļas C 7. punktam, noteikumu projektā paredzēts 37. punktā svītrot atsauci uz Noteikumu 32. punktu.Atsauces svītrošanas rezultātā rodas pienākums finanšu iestādei veikt klientu individuālās apkalpošanas speciālista rīcībā esošās informācijas izvērtēšanu arī turpmākajos gados, līdz ar to Noteikumi tiek papildināti ar 37.1 punktu, kas nosaka, ka klientu individuālās apkalpošanas speciālistam reizi gadā ir jāapstiprina, ka finanšu iestādes rīcībā esošā informācija par attiecīgo konta turētāju statusu ir aktuāla.* **Noteikumu projekta 11. punkts**

Noteikumu 46. punkts nosaka, kādi pienācīgas pārbaudes noteikumi jāpiemēro iepriekšpastāvējušiem juridisko veidojumu kontiem, lai noteiktu, vai juridiskais veidojums ir pasīvs nefinanšu juridisks veidojums ar vienu vai vairākiem patiesajiem labuma guvējiem, kuri ir personas, par kurām jāsniedz ziņojums. Savukārt 46.3. apakšpunkts nosaka, uz kādas informācijas pamata finanšu iestāde nosaka patiesā labuma guvēja statusu.Noteikumu projektā iekļautais jaunais 46.3.3. apakšpunkts precizē, kā rīkoties, ja finanšu iestādei nav Noteikumu 46.3.1. un/vai 46.3.2. apakšpunktā minētā informācija. Noteikumu projektā iekļautais jaunais 46.4. apakšpunkts ir tehniski precizējošs, lai padarītu izvērtēšanas procedūru skaidrāku.* **Noteikumu projekta 12. punkts**

Noteikumu 49. punkts tiek izteikts jaunā redakcijā un papildināts ar apakšpunktiem, lai precizētu, kādas pienākumu procedūras ir nepieciešams veikt, ja finanšu iestāde identificē apstākļu maiņu attiecībā uz iepriekšpastāvējušu juridiskā veidojuma kontu. Tiek atsevišķi izdalīts, kādas darbības ir jāveic, lai noskaidrotu:* vai konta turētājs ir persona, par kuru jāsniedz ziņojums;
* vai konta turētājs ir finanšu iestāde, aktīvs vai pasīvs nefinanšu juridisks veidojums;
* vai pasīva nefinanšu juridiska veidojuma patiesais labuma guvējs ir persona, par kuru jāsniedz ziņojums.
* **Noteikumu projekta 13. un 14. punkts**

Papildinot Noteikumus ar 49.1 punktu, tiek noteikti termiņi, līdz kuriem ir jāpiemēro Noteikumu 49. punktā minētās procedūras.Šobrīd attiecībā uz jauniem juridisko veidojumu kontiem nav noteikts, kādas darbības ir jāveic, ja finanšu iestāde identificē apstākļu maiņu. Ņemot vērā minēto, Noteikumi tiek papildināti ar 52.1 punktu. |
| 3. | Projekta izstrādē iesaistītās institūcijas | Finanšu ministrija, VID. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertie grozījumi attieksies galvenokārt uz nodokļu maksātājiem, kuri saskaņā ar likuma 70. pantu atbilst termina “finanšu iestāde” definīcijai (saskaņā ar VID sniegto informāciju - ap 30 finanšu iestādes). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav būtiskas ietekmes uz administratīvo slogu. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Projekts šo jomu neskar.* |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Konvencija par savstarpējo administratīvo palīdzību nodokļu jomā. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par tiesību akta projekta izstrādes uzsākšanu 2019. gada 13. maijā ievietota Finanšu ministrijas mājas lapā sadaļā “Sabiedrības līdzdalība” (<http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project564>). |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties regulējuma izstrādē, līdz 2019. gada 1. jūnijam rakstveidā sniedzot viedokļus par noteikumu projektu.Tāpat sabiedrības pārstāvji varēja līdzdarboties regulējuma izstrādē, sniedzot atzinumu par noteikumu projektu pēc tā izsludināšanas Valsts sekretāru 2019. gada 13. jūnija sanāksmē (prot. Nr. 23 4. §). |
| 3. | Sabiedrības līdzdalības rezultāti | Pēc noteikumu projekta izsludināšanas Valsts sekretāru sanāksmē, atzinumus par to sniedza Latvijas Apdrošinātāju asociācija un Finanšu nozares asociācija.Finanšu nozares asociācija saskaņoja noteikumu projektā iekļauto regulējumu, vienlaicīgi vēršot uzmanību, ka noteikumu projekta 4. punktā minētais informācijas un klientu izpētes gaitā gūto pierādījumu glabāšanas termiņš *“vismaz piecus gadus no brīža, kad finanšu iestāde ir sniegusi Valsts ieņēmumu dienestam informāciju par ziņošanai pakļauto kontu, uz kuru attiecas uzglabātā informācija*”, atšķiras no Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 37. panta otrā daļā noteiktā, kas paredz informācijas glabāšanu piecus gadus pēc darījuma attiecību izbeigšanas. Ņemot vērā to, ka klientu izpētes informācijas glabāšanas termiņi nav salāgoti, tiek radīts papildus administratīvais slogs finanšu iestādei. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VID. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nemaina iesaistīto institūciju kompetenci un funkcijas.Netiks veidotas nedz jaunas institūcijas, nedz reorganizētas vai likvidētas esošās institūcijas. |
| 3. | Cita informācija | Nav. |

Finanšu ministrs Jānis Reirs

Pentjuša 67095651

elina.pentjusa@fm.gov.lv

Auziņš 67083919

roberts.auzins@fm.gov.lv

1. Globālo Forumu 2000. gadā izveidoja OECD, un sākotnēji tas sastāvēja tikai no OECD dalībvalstīm, taču kopš 2009. gada Globālā Foruma dalībvalstu skaits ir palielinājies līdz 157 dalībvalstīm. [↑](#footnote-ref-1)
2. Grozījumu protokols Nolīgumam starp Eiropas Kopienu un Šveices Konfederāciju, ar kuru nodrošina pasākumus, kas ir līdzvērtīgi tiem pasākumiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli. [↑](#footnote-ref-2)
3. Grozījumu protokols Nolīgumam starp Eiropas Kopienu un Monako Firstisti, ar ko paredz līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli. [↑](#footnote-ref-3)
4. Grozījumu protokols Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli. [↑](#footnote-ref-4)
5. Grozījumu protokols Nolīgumam starp Eiropas Kopienu un Lihtenšteinas Firstisti, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli. [↑](#footnote-ref-5)
6. Grozījumu protokols Nolīgumam starp Eiropas Kopienu un Andoras Firstisti, ar kuru nodrošina pasākumus, kas ir līdzvērtīgi tiem pasākumiem, kuri noteikti Padomes Direktīvā 2003/48/EK par tādu ienākumu aplikšanu ar nodokļiem, kas gūti kā procentu maksājumi par uzkrājumiem. [↑](#footnote-ref-6)